80-jarige vrou in Louis Trichardt vermoor(Foto: SA Polisie) Die polisie in Louis Trichardt het ŉ soektog van stapel gestuur na die verdagte(s) wat ŉ 80-jarige vrou op ŉ gewelddadige wyse vermoor het. Haar liggaam is Donderdagaand omstreeks 19:00 in ŉ plas bloed gevind. “Die oorledene se seun, ŉ adjudant-offisier in die Suid-Afrikaanse Polisiediens, het sy ma Woensdag deur die loop van die dag tevergeefs probeer kontak,” het brig. Motlafela Mojapelo, woordvoerder van die polisie, gesê. “Hy het daarna sy meisie gevra om ondersoek te gaan instel by sy ma se huis. Sy het ŉ paar keer geklop, maar kon nie antwoord kry nie. Toe sy die huis betree, het sy op die vrou se liggaam afgekom.” Die polisie is dadelik ontbied. Die 80-jarige vrou het diep meswonde opgedoen. Die motief vir die moord is nog nie bekend nie. Die polisie doen ŉ beroep op Trevor Gumbu, van Zimbabwe wat glo vroeër vir die vrou gewerk het, om by enige polisiestasie aan te meld omdat hy moontlik beamptes met die ondersoek kan bystaan. Lt. Thembi Hadebe, provinsiale polisiekommissaris, het die voorval ten sterkste veroordeel.